அரச துறை வேலைவாய்ப்புகள் பற்றிய தகவல்கள் வர்த்தமானியில் பிரசுரமாகும் போது சில அக்கறை கொண்ட அரசியல் பிரதிநிதிகள் அது குறித்து ஊடகங்களுக்கு தகவல் வழங்குவர். ஆனால் தனியார் துறையில் இருக்கும் இலட்சக்கணக்கான வேலை வாய்ப்புகள் பற்றி அவர்கள் அறிவதில்லை. அல்லது வேலை வாய்ப்புக்களை உருவாக்கும் திட்டங்களை வகுப்பதில்லை. அவ்வாறான திட்டங்களை வகுப்பவர்களையும் அருகில் வைத்திருப்பதில்லை. இது வரை மலையக பிரதேசங்களில் பாரிய அளவிற்கு இல்லாவிட்டாலும் சிறிய அளவான வேலை வாய்ப்புக்களை உருவாக்கும் எந்த திட்டங்களையும் எந்த பிரதிநிதிகளும் முன்னெடுத்திருக்கவில்லை. இதன் காரணமாகவே சுமார் இரண்டு இலட்சம் வரையான இளைஞர் யுவதிகள் இன்று தமது சொந்த இடத்தை விட்டு தொழில் நிமித்தம் இடம்பெயர வேண்டிய சூழ்நிலை ஏற்பட்டுள்ளது. அவர்கள் தலைநகரிலும் அதனை அண்டிய நகரங்களிலும் பல்வேறு தொழில்களில் தம்மை ஈடுபடுத்தி பல்வேறு துயரங்களுக்கும் ஆபத்துகளுக்கும் முகங்கொடுத்து சொந்தங்களை பிரிந்து தமது வாழ்க்கையை முன்னெடுத்துச்செல்ல வேண்டிய நிலைக்கு தள்ளப்பட்டுள்ளனர். இந்த நிலை இன்றும் தொடர்கிறது.